दिल्ली: बिंदापुर इलाके में सरेआम युवक की गोली मारकर हत्या, आपसी रंजिश का है मामला  
बिंदापुर इलाके में सरेआम युवक की गोली मारकर हत्या
आपसी रंजिश का है मामला
अस्पताल में हुई युवक की मौत
दिल्ली के बिंदापुर इलाके में बीते शुक्रवार की शाम को पुरानी रंजिश के चलते दो लोगों ने 30 साल के इमरान की गोली मारकर हत्या कर दी. यह पूरी वारदात घटनास्थल के पास लगे सीसीटीवी कैमरे में कैद हो गई है. दरअसल, रंजिश की शुरूआत साल 2013 में हुई थी, जब इमरान ने अपने दोस्तों के साथ मिलकर सुमित और उसके दोस्तों पर हमला किया था. उस हमले में सुमित गंभीर रूप से घायल हो गया था,  जिसके बाद उत्तम नगर थाने में 308 के तहत मामला दर्ज कर इमरान को गिरफ्तार किया था. 

उसी मामले में पिछले साल सितंबर में इमरान और उसके साथियों को अदालत ने बरी कर दिया था. उसी रंजिश का बदला लेने के लिए सुमित और उसके एक दोस्त ने शुक्रवार शाम 6 बजकर 40 मिनट पर इमरान पर हमला कर दिया और देखते ही देखते उसको तीन गोलियां मार दीं. हमले में बुरी तरह से घायल इमरान को दीन दयाल उपाध्याय अस्पताल में भर्ती कराया गया जहां शनिवार को उसकी मौत हो गई. 

बहरहाल, पुलिस अब सुमित की तलाश कर रही है.